Ota kotisi ilmanvaihto
haltuun – katso vinkit!

## Ota talteen vinkit, joilla saat asuntosi ilmanvaihdon toimimaan oikein.

Huoneistossa on kahdenlaisia ilmanvaihtoventtiileitä, joista molempien on toimittava oikein, jotta huoneilma pysyy hyvänä:

* Poistoilmaventtiilit johtavat käytetyn huoneilman ilmanvaihtohormiin.
* Korvausilmaventtiilit tuovat poistuvan ilman tilalle raitista ilmaa.

###### Havainnoi seuraavia asioita kotonasi:

* Tiivistyykö sisimmän ikkunalasin sisäpintaan kosteutta?
* Kestääkö suihkun jälkeen kylpyhuoneen peiliin tiivistyneen kosteuden
haihtuminen yli 10 minuuttia?
* Jäävätkö ruoankäryt leijailemaan asuntoon keittiön poistoilmaventtiilistä huolimatta?
* Testaa poistoilmaventtiilin imu laittamalla sen pinnalle paperiarkin. Pysyykö paperi venttiilin pinnassa vai tipahtaako se lattialle?
* Tuntuuko huoneen ilma tunkkaiselta tultaessa ulkoa sisälle?
* Vinkuuko postiluukku tai huoneiston ulko-ovi?
* Onko huoneiston ulko-oven avaaminen raskasta?
* Huomaatko huoneistossasi vedontunnetta?

Jos huomaat yllä olevia ongelmia, kerro niistä taloyhtiön isännöitsijälle. Näin voidaan selvittää, onko ilmanvaihdon toiminnassa puutteita.  Vedontunteen aiheuttaja ei
välttämättä ole liian tehokas ilmanvaihto. Ongelmia voivat aiheuttaa myös huonosti
tiivistetyt ikkunat ja parvekeovet.

###### Toimi näin, jotta huoneistosi ilma säilyy hyvänä:

* Älä tuki poistoilmaventtiileitä tai korvausilmareittejä. Jos tukit poistoilmaventtiilin, saattaa tuo ilmamäärä siirtyä naapurin poistoilmatehoon hallitsemattomasti.
* Puhdista poistoilmaventtiilit pölystä ja rasvasta vähintään kerran vuodessa kostealla liinalla. Puhdistaessa älä muuta venttiilin lautasen asentoa eli älä pyöritä poistoilmaventtiilin keskellä olevaa pyöreää kiekkoa.
* Puhdista mahdolliset korvausilmaventtiilit ja vaihda tai puhdista niiden suodattimet. Säädä korvausilmaventtiilit vuodenajan mukaan: kesä- tai talviasentoon.
* Pese liesikuvun rasvasuodatin 2–3 kuukauden välein astianpesuaineella ja harjalla.
* Tuuleta tarvittaessa nopeasti ja mahdollisuuksien mukaan ristivedolla.

#### Lähde: Motiva

Kysy lisätietoja isännöitsijältä tai taloyhtiösi hallituksesta.

Yhteystiedot:

Nimi, puh. XXXXXX